**Astronomický komplex na Kolonickom sedle**

Igor Kudzej

*Astronomický komplex na Kolonickom sedle, Vihorlatská hvezdáreň, Humenné*

*vihorlatobs1@stonline.sk*

**Astronomický komplex na Kolonickom sedle** je detašovaným pracoviskom **Vihorlatskej hvezdárne v Humennom**, ktorá je regionálnou špecializovanou vedecko-výskumnou, kultúrno-vzdelávacou a odborno-pozorovateľskou inštitúciou v oblasti astronómie a príbuzných prírodných vied. Bola založená v roku 1952 a za vyše 60 rokov činnosti sa stala významným centrom astronomického vzdelávania a propagácie astronómie v regióne Horného Zemplína.

**Astronomický komplex na Kolonickom sedle** predstavuje dnes jedinečný priestor pre ***pozorovateľsko-odbornú činnosť*** / vynikajúce pozorovacie podmienky a špičková pozorovacia technika/, ***edukačnú činnosť*** v oblasti astronómie a prírodných vied /planetárium, množstvo malých výukových ďalekohľadov/ a ***popularizáciu***/Informačné centrum Parku tmavej oblohy/. Ako jediná hvezdáreň na Slovensku sme od roku 2012 držiteľmi akreditácie Ministerstva školstva SR na poskytovanie kreditov pre učiteľov základných a stredných škôl formou školení v oblasti výuky astronómie a vydali sme publikáciu na vedenie astronomického krúžku na škole. Sme držiteľom certifikátu služieb a produktov turistiky priaznivej pre životné prostredie Go To Carpathia pre región Horného Zemplína. V roku 2013 nám Ministerstvo školstva SR udelilo Osvedčenie o spôsobilosti vykonávať výskum a vývoj, čo v odbornej práci organizáciu význačne posunulo medzi vedecké inštitúcie. Každoročne organizujeme medzinárodnú konferenciu KOLOS o pozorovaní premenných hviezd, celoslovenský seminár KOLOFOTA o záznamovej technike a metodike a pozorovateľské astrostáže Variable a Perzeidy.

Forma prezentácie: prednáška